Il-Kummissjoni Ewropea llum varat għodda ġdida biex l-individwi jkunu jistgħu javżaw lill-Kummissjoni dwar kartelli sigrieti u ksur ieħor tal-antitrust filwaqt li jibqgħu anonimi. Issa l-individwi jistgħu jgħinu b'mod anonimu fil-ġlieda kontra l-kartelli u prattiki oħra antikompetitittivi. Dawn il-prattiki jinkludu ftehim dwar prezzijiet jew offerti għall-akwist, li prodotti ma jitqegħdux fis-suq jew li r-rivali jiġu esklużi b'mod inġust, u jistgħu joħolqu ħsara kbira lill-ekonomija Ewropea. Dawn jistgħu jiċħdu l-aċċess tal-konsumaturi għal għażla usa' ta' oġġetti u servizzi bi prezzijiet raġonevoli, joħonqu l-innovazzjoni u jwasslu biex kumpaniji jfallu. Il-Kummissarju Margrethe Vestager, inkarigata mill-politika tal-kompetizzjoni, qalet “Jekk in-nies huma inkwetati minn prattiki kummerċjali li jaħsbu li huma ħżiena jistgħu jgħinu biex l-affarijiet jitranġaw. L-informazzjoni minn ġewwa tista' tkun għodda qawwija biex tgħin lill-Kummissjoni tikxef il-kartelli u prattiki antikompetittivi oħrajn. Bl-għodda l-ġdida tagħna huwa possibbli li tagħti l-informazzjoni filwaqt li tibqa' anonimu. L-informazzjoni tista' tikkontribwixxi għas-suċċess tal-investigazzjoni tagħna malajr u b'mod iktar effiċjenti, għall-benefiċċju tal-konsumaturi u tal-ekonomija tal-UE kollha kemm hi”. Sa issa, il-biċċa l-kbira tal-kartelli ġew identifikati permezz tal-programm ta' klemenza tal-Kummissjoni, li jippermetti lin-negozji jirrapportaw l-involviment tagħhom stess f'kartell biex imbagħad jirċievu tnaqqis tal-multa li tiġi imposta fuqhom. L-għodda l-ġdida tal-Kummissjoni tagħti l-opportunità wkoll lil individwi li jafu bl-eżistenza jew bl-operat ta' kartell jew ta' ksur ieħor tal-antitrust biex jagħtu sehemhom biex jintemmu tali prattiki. Is-sistema l-ġdida żżid il-probabbiltà tal-identifikazzjoni u l-prosekuzzjoni, u għalhekk għandha ċ-ċans li tkompli tkun ta' detterrent għan-negozji li jidħlu jew jibqgħu f'kartelli jew iwettqu aġir antikompetittiv illegali ieħor. Għaldaqstant, din tkompli mal-programm ta' klemenza tal-Kummissjoni u ssaħħaħ l-effikaċja tiegħu. L-għodda l-ġdida – l-għoti anonimu tal-informazzjoni L-għodda l-ġdida tipproteġi l-anonimità tal-informaturi permezz ta' sistema kriptata ta' messaġġi mfassla speċifikament li tippermetti li ssir komunikazzjoni minn żewġ naħat. Is-servizz huwa operat minn fornitur estern tas-servizz li jaġixxi bħala intermedjarju, u li jwassal biss il-kontenut tal-messaġġi rċevuti mingħajr ma jibgħat metadata li tista' tintuża biex tidentifika lill-individwu li jkun qed jagħti l-informazzjoni. B'mod partikolari, l-għodda l-ġdida: Individwi li huma disposti jikxfu l-identità tagħhom jistgħu jikkuntattjaw lid-dipartiment tal-kompetizzjoni tal-Kummissjoni direttament permezz ta' numru tat-telefown u indirizz tal-posta elettronika apposta. Is-servizz jista' jiġi aċċessat hawn.